На основу члана 38. Закона о удружењима („Службени гласник РС“ бр. 51/2009, 99/2011 – др.закони и 44/2018 – др. закон), чл.3. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Сл.гласник РС“ бр.16/2018), чл. 21. Одлуке о Градском већу града Прокупља („Службени лист града Прокупља“ број 2/18), Градско веће града Прокупља на седници дана 13.03.2019. године, донело је

**П Р А В И Л Н И К**

**О НАЧИНУ И ПОСТУПКУ ОСТВАРИВАЊА ПРАВА НА ДОДЕЛУ СРЕДСТАВА ИЗ БУЏЕТА ГРАДА ПРОКУПЉА ЗА ПРОГРАМЕ И ПРОЈЕКТЕ УДРУЖЕЊА ГРАЂАНА ОДНОСНО НЕВЛАДИНИХ ОРГАНИЗАЦИЈА**

I ОСНОВНЕ ОДРЕДБЕ

Овим Правилником одређују се ближи критеријуми, услови, обим, начин, поступак доделе средстава за програме и пројекте које реализују удружења, односно невладине организације, а који су од јавног интереса и који се финансирају или суфинансирају из буџета града Прокупља (у даљем тексту: Град).

Додела средстава за програме и пројекте који су од јавног интереса врши се на основу:

Јавног конкурса за финансирање или суфинансирање програма/пројеката невладиних организација и удружења грађана.

Под програмима и пројектима који су од јавног интереса из члана 1. овог Правилника нарочито се сматрају програми и пројекти у области: активности на јачању сарадње између владиног, невладиног и бизнис сектора, социјалне заштите, борачко-инвалидске заштите, заштите лица са инвалидитетом, друштвене бриге о деци, подстицања наталитета, помоћи старима, здравствене заштите, заштите и промовисања људских и мањинских права, програми и пројекти за младе, екологије, заштите животне средине и здравља грађана, подстицања и развоја привредних делатности (туризам, пољопривреда, занатство, стари и ретки занати, задругарство и др), културне баштине, неговања историјских тековина, за развој културно-уметничког стваралаштва, активности пензионерских организација, афирмисања равноправности полова, других садржаја који доприносе убрзаном развоју града Прокупља и афирмацији грађанског активизма.

Право учешћа имају невладине организације, односно удружења грађана која су регистрована на територији града Прокупља, односно имају седиште или огранак и делују на том подручју као градске, међуградске, или републичке организације не краће од шест месеци (у даљем тексту невладине организације), с тим да све пројектне активности морају реализовати на територији града Прокупља.

Висина средстава за финансирање или суфинансирање програма и пројеката из члана 2. овог Правилника утврђује се сваке године Одлуком о буџету Града.

II ПОСТУПАК ДОДЕЛЕ СРЕДСТАВА

*КОНКУРС*

Средства за финансирање програма и пројеката из члана 2. овог Правилника додељују се на основу јавног конкурса, за финансирање или суфинансирање програма/пројеката невладиних организација и удружења грађана, који расписује Градско веће града Прокупља.

Jавни конкурс се објављује на званичној интернет страници Града Прокупља и порталу е-Управа.

Текст конкурса садржи следеће податке:

* једну или неколико сродних области од јавног интереса;
* ко може бити учесник конкурса;
* рок за подношење пријава не краћи од 15 дана;
* обим средстава која се додељују;
* преглед конкурсне документације коју је потребно доставити, уз попуњен образац предлога програма;
* трајање програма;
* ближа мерила и допунске критеријуме чијом применом се врши вредновање пријављених програма, са јасним системом за вредновање сваког појединачног критеријума, односно упућивање на службено гласило у коме је објављен пропис којим су утврђена ближа мерила и допунски критеријуми за вредновање програма.

Пријава на конкурс подноси се Комисији на обрасцима који се уз Конкурс објављују на интернет страницу Града Прокупља.

За сваки програм односно пројекат подноси се посебна пријава.

Детаљан опис програма односно пројекта треба да садржи податке: област у којој се програм реализује, територију на којој би се програм реализовао, време и дужину трајања програма, циљ, врсту и обим активности које би се вршиле у току реализације програма, укупан број лица који је потребан за извођење програма и детаљан финансијски план.

Саставни део пријаве је изјава о прихватању обавезе подносиоца пријаве у случају да Град финансира или суфинансира пријављени програм односно пројекат према којој одговорно лице подносиоца пријаве, под кривичном и материјалном одговорношћу изјављује:

* да су сви подаци наведени у пријави истинити и тачни;
* да ће додељена средства бити наменски утрошена;
* да ће у законском року бити достављен извештај о реализацији програма односно пројекта са финансијском документацијом,
* да ће током реализације програма односно пројекта у публикацијама и другим медијима бити назначено да је реализацију подржао град Прокупље.

Подносиоци пријаве, обрасце за пријаву на Конкурс могу преузети на званичној интернет страници Града.

Пријаве се подносе у штампаном облику на писарници Града Прокупља или поштом, на адресу : „Град Прокупље, Никодија Стојановића Татка бр 2, Прокупље“.

*КОМИСИЈА*

Стручну процену и избор удружења грађана и НВО којима се додељују буџетска средства врши Комисија коју образује Градоначелник посебним решењем, а по јавном конкурсу за финансирање или суфинансирање програма/пројеката невладиних организација и удружења грађана.

Свака Комисија има председника и четири члана.

Чланови комисије су дужни да потпишу изјаву да немају приватни интерес у вези са радом и одлучивањем комисије, односно спровођењем конкурса (Изјава о непостојању сукоба интереса – Прилог 1.).

Административне и стручне послове за потребе Комисије обавља надлежно одељење Градске управе.

Комисија има следеће надлежности:

1. разматра пријаве на конкурс;
2. врши избор програма и пројеката који се предлажу за финансирање или суфинансирање и
3. предлаже Градском већу доношење одлуке о расподели средстава.

Комисија је независна у свом раду.

Седницама Комисије председава председник Комисије.

Комисија о свом раду води записник.

*КРИТЕРИЈУМИ*

Избор програма који ће се финансирати средствима буџета града Прокупља (у даљем тексту: буџет) врши се применом следећих општих критеријума:

1) референце програма: област у којој се реализује програм, дужина трајања програма, број корисника програма, могућност развијања програма и његова одрживост;

2) циљеви који се постижу: обим задовољавања јавног интереса, степен унапређења стања у области у којој се програм спроводи;

3) суфинансирање програма из других извора: сопствених прихода, буџета Републике Србије, аутономне покрајине или јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање програма;

4) законитост и ефикасност коришћења средстава и одрживост ранијих програма: ако су раније коришћена средства буџета, да ли су испуњене уговорне обавезе.

Избор програма применом критеријума из става 1. овог члана, вредновање предлога програма и пројеката врши се на основу следећих ближих мерила:

|  |  |
| --- | --- |
| КРИТЕРИЈУМИ | БРОЈ ПОЕНА |
| Капацитет пројекта – квалитет пројектне идеје, допринос побољшању квалитета живота грађана | 5 |
| Циљна група и корисници – број и величина циљне групе, директних и индиректних корисника укључених у реализацију пројекта | 5 |
| Иновативност пројектне идеје | 10 |
| Економска оправданост пројекта: Да ли је предложени трошак неопходан за имплементацију пројекта? | 20 |
| Прецизан и детаљан наративни буџет пројекта који објашњава усклађеност предвиђеног трошка са пројектним активностима | 10 |

Сваки члан Комисије врши појединачно вредновање предлога пројеката.

Предлог пројекта који од сваког члана Комисије има минимум 30 поена биће предложен Градском већу за финансирање.

Приликом вредновања програма Комисија неће узети у обзир захтеве удружења са којима је у претходне две године раскинут уговор због ненаменског трошења буџетских средстава и која нису извршила повраћај средстава у буџет града Прокупља.

1. .

Комисија је дужна да у року од 30 дана од завршетка конкурса размотри пристигле пријаве и у складу са прописаним критеријумима утврди листу вредновања и рангирања пријављених програма .

Листа из става 1. овог члана објављује се на званичној интернет страници надлежног органа.

Учесници конкурса имају право увида у поднете пријаве и приложену документацију у року од три радна дана од дана објављивања листе из става 1. овог члана.

На листу из става 1. овог члана учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, надлежни орган доноси у року од 15 дана од дана његовог пријема.

Одлуку о избору програма Градско веће доноси у року од 30 дана од дана истека рока за подношење приговора.

Oдлука из става 6. овог члана објављује се на званичној интернет страници Града Прокупља.

*УГОВОР*

Након Одлуке о расподели средстава, са изабраним подносиоцима пријаве закључују се уговори о финансирању или суфинансирању програма односно пројекта.

Уговор у име Града потписује Градоначелник.

Средства која се, у складу са овом уредбом, одобре за реализацију програма јесу наменска средства и могу да се користе искључиво за реализацију конкретног програма и у складу са уговором који се закључује између надлежног органа и удружења.

Пренос средстава из става 1. овог члана врши се у складу са прописима којима се уређује пренос средстава, уз обавезно отварање рачуна корисника јавних средстава код Управе трезора Министарства финансија.

Уговором се уређују међусобна права, обавезе и одговорности уговорних страна, а нарочито: утврђен предмет програма, рок у коме се програм реализује, конкретне обавезе уговорних страна, износ средстава и начин обезбеђења и преноса средстава, инструменти обезбеђења за случај ненаменског трошења средстава обезбеђених за реализацију програма, односно за случај неизвршења уговорне обавезе – предмета програма и повраћај неутрошених средстава.

Корисник средстава дужан је да пре склапања уговора надлежном органу достави изјаву o прихватању обавезе корисника средстава Града Прокупља као и изјаву о непостојању сукоба интереса и интерни акт о антикорупцијској политици.

*ИЗВЕШТАВАЊЕ*

Изабрани подносиоци пријаве, којима су додељена средства за финансирање или суфинансирање програма односно пројекта, дужни су да у року од 30 дана по завршетку програма, односно пројекта за који су додељена буџетска средства поднесу наративни и финансијски, односно извештај о реализацији тих програма односно пројеката и доставе доказе о наменском коришћењу финансијских средстава надлежном одељењу Градске управе.

Извештаји који стигну након истека тог периода неће бити узети у разматрање и сматраће се да су средства ненаменски утрошена у целости.

Извештаји се подносе у штампаном облику на писарници Града Прокупља или поштом.

Прегледом финансијских извештаја овлашћено лице утврђујe да ли су буџетска средства наменски коришћена и да ли постоји рачуноводствена документација која указује на наменски утрошак исти.

У циљу праћења реализације програма, надлежни орган може реализовати мониторинг посете.

За програме чије трајање је дуже од шест месеци и чија је вредност одобрених средстава већа од 500.000,00 динара, као и програме који трају дуже од годину дана, надлежни орган реализује најмање једну мониторинг посету у току трајања програма, односно најмање једном годишње о чему се саставља извештај.

III ПОСТУПАК ВРАЋАЊА НЕНАМЕНСКИ УТРОШЕНИХ СРЕДСТАВА

Уколико се приликом преноса средстава за реализацију програма и пројеката утврди да изабрани подносиоци пријава добијена средства не користе за реализацију одобрених програма, дужни су да врате добијена средства.

Услови и начин враћања ненаменски утрошених средстава утврдиће се уговором који се закључује у складу са чланом 14. овог Правилника.

Корисник средстава, у изузетним ситуацијама, може да тражи сагласност од надлежног органа ради прерасподеле средстава за реализацију планираних активности у оквиру одобреног програма.

Захтевом за прерасподелу средстава не може се тражити повећање расхода који се односе на људске ресурсе.

Прерасподела средстава се може извршити тек након добијања писмене сагласности или потписивањем анекса уговора са даваоцем средстава.

IV. ПРЕЛАЗНЕ И ЗАВРШНЕ ОДРЕДБЕ

Даном ступања на снагу овог Правилника престаје да важи Правилник о начину и поступку остваривања права на доделу средстава из буџета Општине Прокупље за програме и пројекте удружења грађана односно невладиних организација (Сл.лист општине Прокупље бр. 4 / 18).

Саставни део овог Правилника су прилози бр.1. до 7.

Овај Правилник ступа на снагу даном доношења.

Овај Правилник биће објављен у „Службеном листу града Прокупља“.

 бр. 06-22/2019-02

датум:13.03.2019. године

ПРЕДСЕДНИК ГРАДСКОГ ВЕЋА

Александар Симоновић